《送李分虎之滇黔》
明代·蒋平阶

万里南中路，春风入五溪。地分铜柱北，山险桂林西。

树酒尊堪泛，箄船棹自携。关梁庄蹻设，碑字武乡题。

水出滇池倒，天临瘴岭低。鸟言通八部，绣面接诸黎。

圣武初经略，征南振鼓鼙。三军持毕节，一战下和泥。

荒服开州郡，穷边走寄鞮。阑干红罽入，歌舞白狼齐。

汉使难重问，磨崖不可梯。乌蛮新幕府，属国旧朱提。

君听南征曲，能令乡思迷。山深鹦鹉语，花老杜鹃啼。

河外青蛉县，关前白马氐。还将《碧鸡赋》，迟尔到金闺。

作者简介：明松江府华亭人，字大鸿。诸生。工诗文，性豪隽，有古侠风。辑有《东林始末》。